Zelenskiy Putinning «Ukrainadagi odami» qo‘lga olinganini ma’lum qildi

12 aprel kuni kechqurun Ukraina prezidenti Volodimir Zelenskiy Oliy rada deputati, Rossiyaning Ukrainaga bostirib kirishidan keyin uy qamog‘idan qochib ketib, g‘oyib bo‘lib qolgan Viktor Medvedchukning qo‘lga olingani aks etgan suratni e’lon qildi.
Ukraina bosh prokuraturasi Medvedchukni davlatga xiyonatda va terrorchilik tashkilotlari bilan hamkorlik qilishda ayblagan.
«Ukraina xavfsizlik xizmati maxsus operatsiyani muvaffaqiyatli bajardi. Barakalla!», deb yozgan Ukraina prezidenti. U xabarga ushbu siyosatchi harbiy libosda qo‘llariga kishan taqilgan holda o‘tirgani aks etgan fotosuratni xabarga ilova qilgan.
Zelenskiy Medvedchukning qanday qo‘lga tushirilgani yuzasidan tafsilotlarni keyinroq oshkor etishini bildirgan. Ukraina xavfsizlik xizmati ham hibsga olingan siyosatchi fotosuratini tarmoqda tarqatgan.
Yana bir surat Ukraina xavfsizlik xizmati tomonidan tarmoqqa joylangan. Unda quyidagicha matn keltiriladi:
«Sen rossiyaparast siyosatchi bo‘lishing va yillar davomida bosqinchi davlat uchun ishlashing mumkin. Sen so‘nggi vaqtlarda odil suddan yashirinishing mumkin. Ustingga maskirovka uchun harbiy libos kiyib olishing mumkin… Ammo bu senga jazodan qochishda yordam bera oladimi? Aslo! Seni kishanlar kutadi. Va sen kabi Ukrainaning barcha sotqinlarini! Rossiyaparast xoinlar va Rossiya maxsus xizmatlari josuslari, yodda tuting — sizning jinoyatlaringiz uchun javobgarlikka tortish muddati cheklanmagan».

Ukraina xavfsizlik xizmati rahbari Ivan Bakanov o‘z xodimlariga Medvedchukni qo‘lga olishdagi «xavfli, yashin tezligida va ko‘p darajali maxsus amaliyot» uchun minnatdorchilik bildirgan.
«Bu yigitchangizni almashtiraylik»
13 aprelga o‘tar kechasi qilgan videomurojaatida Zelenskiy «Putinning kumi»ni asirlikdagi ukrain askarlariga almashtirishni taklif qildi.
«Medvedchukning Kosmonavtlar kunida qo‘lga olingani juda ramziy ma’noga ega. U 48 kun yashirindi. Va nihoyat mamlakatimizdan qochib ketishga urinishga qaror qildi. Nima deymiz, bu «kosmonavt» uchun - mashhur «Qani ketdik!» iborasi o‘xshamadi.
Men ayniqsa u harbiy kamuflyajdan foydalanishini orsizlik deb bilaman. Maskirovka qilmoqchi bo‘lgan. Mana shunday «jangchi». Mana shunday vatanparvar. Demak, agar Medvedchuk o‘zi uchun harbiy formani tanlagan bo‘lsa, uning ishi harbiy davr qoidalari bo‘yicha ko‘rib chiqiladi.
Rossiya Federatsiyasiga bu yigitchasini bizning Rossiya asirligidagi yigit va qizlarimizga almashtirishni taklif qilaman. Shuning uchun bizning huquq-tartibot organlarimiz va harbiylarimiz bunday imkoniyatni ko‘rib chiqishi muhim», degan Ukraina prezidenti.
Taqiqlangan partiya deputati

Rossiya prezidenti matbuot kotibi Dmitriy Peskov bu surat qanchalik haqiqatga mos kelishi haqida ayta olmasligini ma’lum qilgan.
«Medvedchuk haqidagi xabarni ko‘rdim. Men bu qanchalik haqiqatga mosligi borasida hech narsa deya olmayman. Biror tasdiqsiz nimadir gapirish noto‘g‘ri bo‘ladi... Ukrainada feyk xabarlar shu darajada ko‘p, ularning soni mamlakatda qanday saralanayotganiga ham shubham bor», degan Peskov jurnalistlarga.
Rossiya Ukrainaga bostirib kirgach, faoliyati taqiqlangan partiyalar qatoriga kirgan «Muxolifat platformasi — Hayot uchun» partiyasi raisi bo‘lgan Viktor Medvedchuk 2021 yil 13 mayidan buyon uy qamog‘ida edi.
Rossiya harbiylari Ukrainaga bostirib kirgan mahalda u g‘oyib bo‘lib qolgan. Medvedchukning advokati u tahdidlar tufayli Kiyevdagi uyini tark etgani, ammo shaharda xavfsiz joyda qolayotganini aytgandi.
Medvedchuk nimada ayblangan
2021 yilda Ukraina milliy xavfsizlik va mudofaa kengashi Viktor Medvedchuk va uning rafiqasi Oksana Marchenkoga qarshi sanksiya kiritgan. Uning hisoblari muzlatilgan, u bilan aloqador bo‘lgan telekanallar yopilgan.
Ko‘p o‘tmay Medvedchukka bir necha moddalar bo‘yicha ayblov e’lon qilingan. U Qrim annexia qilinganidan keyin ushbu hududdagi energetik loyihalarni amalga oshirishda Rossiya bilan hamkorlik qilishda, shuningdek safdoshi Taras Kozak bilan birgalikda tabiiy resurslarni o‘zlashtirish, Moskvaga maxfiy ma’lumotlarni yetkazishda va Donbassning tan olinmagan DXR va LXR nazoratidagi hududlaridan noqonuniy ko‘mir importiga aloqadorlikda ayblangan. Medvedchuk o‘z manziliga qaratilgan barcha ayblovlarni rad etgan va ularni siyosiy ta’qib deb atagan.
Medvedchuk 2000-yillar boshida, Oliy rada raisi o‘rinbosari ekanida Rossiya prezidenti Vladimir Putin bilan tanishgan.
U «Rossiya 1» uchun intervyusida Vladimir Putin 2004 yilda tug‘ilgan kichik qizining cho‘qintirgan otasi bo‘lganini aytgan.
Rossiyaning Ukrainaga bosqini arafasida G‘arb nashrlari Vladimir Putin Kiyevdagi hukumatni ag‘darib, Medvedchukni hokimiyatga keltirishni rejalashtirgani haqida yozishgandi.